Turkin presidentti moitti EU:ta kovin sanoin puheessaan parlamentille.

Turkin presidentti Recep Tayyip Erdogan uhkaa päästää Eurooppaan miljoonia pakolaisia, mikäli EU kritisoi Turkin operaatiota Syyriassa.

– Hei EU, herätkää! Minä toistan: Jos yritätte esittää operaatiomme hyökkäyksenä, on tehtävämme yksinkertainen: Avaamme ovet ja lähetämme 3,6 miljoonaa pakolaista teille, Erdogan uhosi maan parlamentille torstaina pitämässään puheessa.

Turkki on ottanut vastaan enemmän pakolaisia Syyriasta kuin mikään muu valtio. Maassa on parhaillaan 3,6 miljoonaa pakolaista Syyrian kahdeksan vuotta jatkuneen sodan seurauksena.

Vuonna 2016 EU ja Turkki tekivät sopivat, että Turkki estää pakolaisia lähtemästä Eurooppaan ja saa vastineeksi kuusi miljardia euroa ja viisumivapauden omille kansalaisilleen. Turkki on kuitenkin kritisoinut EU:ta sopimuksen hitaasta toteuttamisesta ja siitä, ettei unioni tee tarpeeksi pakolaisongelman ratkaisemiseksi.

– Ette missään vaiheessa ole olleet vilpittömiä, Erdogan moitti EU:ta parlamentissa.

– Nyt he sanovat, että he kieltäytyvät antamasta meille kolme miljardia euroa. Oletteko pitäneet yhtään lupausta, joita annoitte meille? Ette.

Turkin sotilasoperaatio Pohjois-Syyrian kurdijoukkoja vastaan alkoi eilen keskiviikkona. Turkin mukaan kyseessä on rauhanoperaatio.

Erdoganin mukaan toistaiseksi 109 ”terroristia” on kuollut operaatiossa.

– Jos Jumala suo, murskaamme näiden käärmeiden päät nopeasti, Erdogan sanoi.

– Yritämme estää terroristivaltion synnyn etelärajallamme. Tätä ei saa tapahtua.

Turkki pitää Syyrian kurdijärjestöä YPG:tä uhkana sen turvallisuudelle. YPG:llä on vahvat suhteet Turkissa toimivaan kurdien sissijärjestö PKK:hon, jonka Turkki, EU ja Yhdysvallat ovat määritelleet terroristijärjestöksi.

Pohjois-Syyriaan Turkki on luvannut perustaa turvavyöhykkeen, jonne on määrä palauttaa Syyrian pakolaisia.

Erdogan sanoi puheessaan, että Turkki aikoo asuttaa alueelle miljoona pakolaista kansainvälisen rahoituksen turvin.

Hän myös vakuutti, että Turkin operaatio ei johda kurdijoukkojen hallussa olevien Isis-vankien vapautumiseen.

– Pidämme vankilassa ne, jotka täytyy pitää vankilassa. Palautamme ulkomaalaiset kotimaihinsa, jos nämä hyväksyvät heidät takaisin.